KOMISIJOS REGLAMENTAS (EB) Nr. 1974/2005
2005 m. gruodžio 2 d.
iš dalies keičiantis Europos Parlamento ir Tarybos reglamento (EB) Nr. 999/2001 dėl nacionalinių etaloninių laboratorijų ir nurodytų pavojingų medžiagų X ir XI priedus
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. gegužės 22 d. Europos Parlamento ir Tarybos reglamentą (EB) Nr. 999/2001, nustatantį tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (1), ypač į jo 23 straipsnio pirmą pastraipą,
kadangi:
(1)
Reglamente (EB) Nr. 999/2001 pateikiamas paskirtų nacionalinių etaloninių laboratorijų, kuriose tiriamos užkrečiamosios spongiforminės encefalopatijos (USE), sąrašas.
(2)
Tam tikros valstybės narės pranešė Komisijai apie nacionalinių etaloninių laboratorijų pavadinimų ar adresų pakeitimus, todėl reikėtų atnaujinti šių laboratorijų sąrašą.
(3)
Reglamente (EB) Nr. 999/2001 tam tikri galvijų audiniai priskiriami prie nurodytų pavojingų medžiagų ir nustatomos jų likvidavimo taisyklės.
(4)
Reglamente (EB) Nr. 999/2001 numatyta, kad nurodytų pavojingų medžiagų eksportas yra draudžiamas, jis gali būti leidžiamas tik siekiant šias medžiagas visiškai sunaikinti. To reglamento XI priede išdėstytose pereinamojo laikotarpio priemonėse numatyta, kad skerdeną, perpus sukapotą skerdieną arba jos ketvirtį, kurioje nėra kitų, išskyrus stuburą, nurodytų pavojingų medžiagų, galima siųsti į kitą valstybę narę, kurioje pagal Bendrijos teisės aktų reikalavimus stuburas turi būti šalinamas. Abejotina, ar stuburas pašalinamas eksportuojant į trečiąsias šalis. Siekiant užtikrinti maisto saugą, ši išimtis neturėtų būti taikoma nurodytą pavojingą medžiagą eksportuojant į trečiąsias šalis.
(5)
1997 m. gruodžio 9 d. nuomonėje Mokslo iniciatyvinis komitetas (SSC) pasiūlė galvijuose aptinkamų nurodytų pavojingų medžiagų (NPM), kurios dėl atitinkamų audiniuose esančių užkrečiamų medžiagų, gyvulių rūšių ir amžiaus, neturėtų būti vartojamos žmonių maistui ar gyvūnų pašarams, sąrašą. Šią nuomonę SSC persvarstė ir atnaujino 1998 m. vasario mėn. nuomonėje dėl galvijų spongiforminės encefalopatijos (GSE) pavojaus, 1999 m. gruodžio mėn. nuomonėje dėl pavojaus žmonėms užsikrėsti GSE per maistą, 2000 m. balandžio mėn. nuomonėje dėl GSE sukėlėjo patekimo į žmogaus organizmą per burną ir 2002 m. sausio mėn. nuomonėje dėl galinčių užkrėsti medžiagų paplitimo atrajotojų audiniuose.
(6)
SSC teigė, kad aptikti užkratą jaunesnių nei 30 mėnesių galvijų centrinėje nervų sistemoje, net jei jie, dar veršiukai, buvo neapsaugoti nuo infekcijos, yra neįmanoma. Tačiau išimtiniu atveju, jaunuose gyvūnuose aptikus GSE požymius, imtasi atsargumo priemonių. Todėl SSC patarė pašalinti įvairias NPM, kurias gali turėti 12 mėnesių ar senesni galvijai. Remiantis šia rekomendacija buvo nuspręsta nustatyti 12 mėnesių amžiaus ribą tam tikrų galvijuose aptinkamų NPM pašalinimui.
(7)
Dėl pavojų mažinančių priemonių įgyvendinimo, ypač dėl visiško pašarų uždraudimo, NPM pašalinimo ir likvidavimo, remiantis įvairiais veiksniais sprendžiama apie palankias GSE epidemijos tendencijas ir aiškų padėties pagerėjimą pastaraisiais metais. Be to, patikrinimų ataskaitose atsispindi, kad valstybės narės GSE reikalavimus įgyvendina geriau. Atsižvelgdama į palankų GSE epidemijos vystymąsi ir GSE patogenezės tyrimų naujausius duomenis, Europos Komisija 2004 m. spalio mėn. Europos maisto saugos tarnybai pateikė naują įgaliojimą įvertinti amžiaus ribą siekiant pašalinti galvijuose aptinkamas NPM.
(8)
Sprendžiant iš Europos Sąjungoje pateiktų duomenų apie GSE patvirtintus atvejus, vidutinis galvijų amžius per 2001-2004 m. padidėjo nuo 86 iki 108 mėnesių. Nuo 2001 m. patikrintų gyvūnų skaičius siekia beveik 41 milijoną, iš kurių aptikti 6 520 GSE atvejai, iš kurių tik 4 GSE atvejai buvo jaunesnių nei 35 mėnesių.
(9)
2005 m. balandžio 28 d. nuomonėje EMST padarė išvadą, kad remiantis naujausiomis mokslo žiniomis, užkrečiamumą galima nustatyti tik praėjus trims ketvirčiams inkubacinio laikotarpio.
(10)
Todėl moksliškai pagrįsta peržiūrėti amžiaus ribą siekiant pašalinti tam tikras galvijuose, ypač jų stubure, aptinkamas NPM. Atsižvelgiant į per inkubacinį laikotarpį centrinėje nervų sistemoje išsivysčiusį užkrečiamumą, patvirtintų GSE atvejų amžių ir į po 2001 m. sausio 1 d. gimusių nuo GSE neapsaugotų galvijų sumažėjimą, amžiaus riba pašalinti stuburą, įskaitant galvijų nugarinio kamieno nervus kaip specifinę pavojingą medžiagą, gali būti padidinta iki 24 mėnesių. Amžiaus ribą galima persvarstyti atsižvelgiant į GSE epidemijos vertinimą.
(11)
Reglamentas (EB) Nr. 999/2001 turėtų būti atitinkamai iš dalies pakeistas.
(12)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 999/2001 X ir XI priedai iš dalies keičiami remiantis šio reglamento priedu.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2006 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gruodžio 2 d.